El MAGa celebra aquest divendres el seu XV aniversari
25 abril 2018

## El MAGa celebra aquest divendres el seu XV aniversari25 abril 2018Última actualització: 14 juliol 2025

![](../gestion/img/AO__4429-copia.jpg)  
  

El regidor delegat de Cultura, Joan Muñoz, acompanyat per Juanjo Payà, tècnic del Departament; Francesca Burguera i Marta Canut, encarregades de la gestió didàctica del MAGa, han presentat aquest matí els actes que amb motiu del XV aniversari de l'espai museístic es desenvoluparan el pròxim 27 d'abril.  
  
**Joan Muñoz** ha explicat que "_des de l'inici de la legislatura la nostra intenció ha estat convertir tot l'edifici en l'Espai Museístic Hospital de Sant Marc. Malgrat alguns contratemps, calculem que a principis del pròxim mes podrem reobrir el Museu de les Clarisses, que se sumarà a les exposicions itinerants que s'organitzen a la Sala de Dones; el MAGa i al qual sumarem l'Espai de Telles_". "_Les exposicions temporals estan funcionant molt bé. La de Patrimoni Municipal va superar les 2.000 visites mentre que el MAGa supera el miler mensual. Estem convertint l'espai en un pol d'atracció per a la cultura i el turisme_".  
  
Per la seua banda, **Juanjo Payà** va explicar que l'Espai de Telles, la inauguració del qual està prevista per al pròxim divendres a les 11 hores, està dirigit al grup dels xiquets i xiquetes de 0 a 3 anys. "_Normalment no són el públic d'aquest tipus d'espais i volíem que estigueren presents. A través del finançament del Consorci de Museus de la Generalitat Valenciana i dins el marc de la Capitalitat Cultural hem aconseguit disposar d'aquesta sala dedicada a la creativitat. És una sala d'experimentació on a través de jocs de colors, formes i miralls, els més menuts poden treballar aspectes com la creativitat i l'art_".  
  
Sobre aquest espai, Muñoz ha explicat que l'Espai de Telles convertirà a Gandia en la primera ciutat de la Comunitat Valenciana que no és capital de província en albergar aquest tipus d'iniciativa.  
  
**Francesca Burguera** va explicar en què consistiran els actes de la XV aniversari i que es basaran en una jornada de portes obertes durant tot el dia i on destaquen la inauguració de l'Espai de Telles, visites guiades per les instal·lacions del museu, a més un taller dirigit als més menuts, animacions amb personatges prehistòrics i música.  
  
Finalment, **Marta Canut** va reivindicar les bones dades estadístiques de visites a l'espai. "_El museu està més viu que mai i es nota la creació i integració en la Xarxa d'Espais Culturals, el que ens permet establir programacions conjuntes i augmentar la difusió de les activitats_".  
L'encarregada de la gestió didàctica del MAGa va destacar que en l'actualitat rep més de 12.000 visites a l'any.